Tropu sumene

Po no nos che trazare su fiùmene
cun s'unda fùsida 'e s'inflatzione,
cheret bandida sa corrutzione
tales chi torret su bonu costùmene.

Reduer de essidas su volùmene
aumentende sa produtzione,
purgare su budellu 'e sa Regione
chi de rassu maltzidu at tropu sùmene.

De sos mandrones sa pimpiniera
reduer, e distruer sos inutiles
impiegos, uffiscïos cun entes

chen'esser sos pulitigos isentes
da tassas e ispesas, po chi sùtiles
torren, chena si ponner sa pantzera.

Su vinti 'e Frealzu 1974